钦定古今图书集成/方舆汇编/职方典/第1137卷 > 水利附
## 钦定古今图书集成/方舆汇编/职方典/第1137卷 > 水利附

本府。〈钟祥县附郭。〉

郢中自石城而上百二十里，为丰乐河。河之左分支三十里自龙港出，今塞。

又五里曰“九龙滩” ，再分播为龙爬港，经土门之烂泥诸河，一出桐木岭东岸，今塞。一出金花滩，今塞。一出熨斗湖，故道尚存。

西渡则为花山湖。江之东，山落平陆，走三十馀里，滨汉而止。其西撞钟山在焉。汉水自襄樊而下，至此又一冲要。熨斗湖而下为湖口，今塞。旧河深广与大河等，今废。

又其西为盐山湖。严山之旁有港曰“冷水” ，而不见其上流所自入。石城当其下，盐山峙其上，水道迅急，素无堤防。旁带陂湖，渐加湮塞。

水自石城以下，委而为三，西岸支分三十里出流港。此元人侵宋荡舟处，今上口湮塞。

又五里，自塘港出杨家港，凡二十五里，故道尚存。

山曰：“龙尾尽处为石牌，汉水至此，西逼石牌，东逼官庄，大堤又一冲要，故柴湾之堤常毁，开流连口则免此患。”

山南分支曰“三㲼港” ，不十里分为张长口，皆回薄西山，出马良口。三㲼口为石牌居民所塞，张长口为冯家垸居民所塞，以致水势腾激，而高家脑之堤常毁。若开二口，可免此患。石矶西障，是为“小别。” 小别之东为茶园矶，南三十里为老口，二十里为六马口，南北二湖滨为水区。二口属小江湖，为湖内居民所塞，以致旧口以下之堤常毁。

石城南五里许曰“二圣套。” 又五里曰“蔡家桥。” 相传汉水由此分支，往时有堤亘其间，今毁堤内之水，灌千工坝、茶陂垸，历胖张岭而入赤马野猪湖之白鹭湖，岐而东汇为竹根荡，为东泉港，岐而西入三㲼港，下青鱼滩，历南港，由葱担沟会于赤马军台港、长滩河。

“由蔡家桥至此，迂迥凡二百馀里。倘因其已决之势，导水中行，挑筑圩岸，以防水入，害民耕稼，并山而东，多为陂塘，以溉下田，则其利亦不细也。” 由蔡家桥大河之滨三十里至流连口，近年被塞，大为民害。水东北分行，转而西南，抵三㲼港，与蔡家桥水会。又四十里至金港，近塞水支分而北而东，由青树湾入赤马军台港金港而下三十里为小河口，水势到此渐杀。渡而西，再渡则下为沙洋之倒口。今筑。

大河东行，绕多宝湾，此处地兼京山、景陵冲要，不五里为丁家河，今塞。

又三十里曰泗港。泗港之内曰“泗㲼湖” ，周亘数百里，旧可容水，诸大姓塞之矣。

又三十里曰“张济港” ，今塞。

又二十里曰“黑流渡” ，今塞。

又九十里曰干滩镇。汉水从小河支分，由景陵县治以下西人便河复出此与大河会。少下则田儿河，为安陆府属之南界。河岐而东为葫芦湾，凡一百一十里，入风门。岐而西南二十里为张池口，入五湖团洲。又东岐四十里曰小里滩，为竹筒河。上口旧湮塞，水转西南入鸡公洲。丽水洪今虽开，复渐淤矣。是为汉川之西北界。由沙洋倒口沿河东行一百二十里，汉别为潜，又六十里西分入狮子河。若竹筒河，今淤塞，舟行多由此再分。小堤口迤南为仙桃嘴，狮河之水亦会于此。小堤口迤东即干滩镇，遇水涸时大舟不行。

小河之内行六十里，曰南河蔡家桥，流连口、金港口之水，皆从此出。盖自蔡桥至此，迂回几三百里，往时之水安得而不缩？再六十里，至青山，水来自东，遇水顿止。从此历景陵县治，水环如带，盖由小河口出鸭儿口，与竹筒河会，凡三百里。

京固山邑。然土田滨汉江者。厥害为均。沱潜出于江汉。使江汉之水并溢。则为害滋甚。乃家自

为垸，以冀一岁之获，岂长策耶？荆门自沙洋之堤一筑，而荆南岁蒙其惠，郢北成沮洳矣。所谓“以邻国为壑” 者，非耶？夫江汉沮漳，楚之望也。自杜预凿开阳口，其水达巴陵，而沮、漳合流，是为新步通南江至荆南，为沙津沔之湖，大者数百里，小者不啻数十里，其诸洿潦不与焉。长波巨浸，渺渺相望，何其伙也！然其北多在景陵，李老为大；其西多属监利，西湖为大；其南黄蓬为大；其东太白为大。诸湖皆逶迤入太白，故沔，众水之汇也。太白，沔水之汇也。故沔之水潴于太白，泄于沌口，地之势然也。景之水患，无岁无之，盖潜、《沔》等耳。

汉水发源嶓蒙，汇诸支河，由襄、樊入郢而寖。夫郢东西皆山，田土硗确，自北而南，滨江两岸，每夏秋水溢，茫然巨浸，达于潜、沔，尤称泽国。乃筑长堤以御水患。先自铁牛关至王家营，地居上游，实为京、景、潜数县门户。锺、邑之田居堤内受利者二里二庄，而各县暨屯、卫滨流错处之田，俱恃门户以无恐。此堤一溃，关锺邑者十之一，二关数邑并屯卫者，其受淹分数不等。从前堤溃，俱系四县合筑，碑刻可考。

皇清康熙二年，因溃复筑，自铁牛关至旧口王家营。

京山界止照利害多寡派夫，每以十分为率，锺邑四分，京山二分五釐，景陵二分五釐，潜江一分之三釐，荆州右卫、安陆卫各七釐中之四釐，武昌卫七釐中之三釐。玆后各照分数分筑，定以为例。

京山县

汉水出陇氐道县嶓蒙山，初名漾水。东流至武都沮县，始为汉水。东南至葭萌，与羌水合。至江夏安陆，县名沔水，故有“汉沔水” 之名。又东至景陵，合沧浪之水。又东过三澨水，触大别山，南入于江。京山为汉沔上游。又邑境俱崇山叠嶂，非川泽之区，惟西南一隅，地滨汉流，堤决于上，则钟祥当冲、景陵汉川为壑，京山受害，仅办顿二里。堤决于下，则潜江当冲。景陵汉川为壑，京山受害，亦仅羊亭一村。如许家口、马家嘴堤决，俱以水灾蠲赋，独未及京山，以受害之地狭也。《潜江县》

汉水自襄而下，一折入郢，经内方而东，夹岸旷夷，南接沙洋。荆门地，则潜之西南境也。北指陈洪京地，则潜之西北境，往昔弗论。自嘉靖丁未决沙洋，而西南巨壑直走江陵，分为支流者九。己酉，府议于旧决处退二百步中挽一堤，不一岁再决。隆庆元年癸酉，始合荆、郢之力，以毕此役。其年遂移为夜汊之决，势如“沙洋，其北岸则陈洪、杨林、泗港相继而决，此塞彼溃而潜，四境为壑矣。” 后巡抚赵贤疏请留决口让水，止于谢家湾西岸修筑支堤至近。今栗林垸堤溃，皆荆、安合力公筑其策口而下芦洑正派入江，经涢口出大别，自决沙洋，水流缓，而竹筒、半角湾二河淤，止由仙桃通流。曾议开竹筒河，随开随淤遂止。东方一派为潜水，至排沙渡南，析一支为洛江，河经深江，直汇于沔之白湖。其正流绕县治东至总口，析三支为沔水，俱汇于白湖，出沌口入江。后潜流苦淤，而一线难受芦洑之委，遂议疏支河焉。

县，周广七百二十八里，皆为重湖，民多各自为垸，故南则淘湖牛埠，北则太平、马昌，西则白洑、感林，东则河湖广汉等，凡百馀垸，俱环堤而居。明初，修筑各垸堤埢，又有坛子湖、泗港、干新口各支河，分杀水势。嘉靖三十九年，诸堤半决，而支河多塞，民甚苦之。又出塔儿湾决口在潜江，而景陵寔居其害。马家垸决口在景陵，而潜江实受其害，此所当会处者。

《汉水迁徙，湮塞为灾，议者》曰：“上流之迁徙，其害小；下流之淤塞，其害大。若竹筒一河，上接汉流，下通汉口，真如咽喉，不可一日塞者。查勘水道，止中淤十五里，而其淤平绝流者，又止七里。今日治水，其必以濬此河为先乎？”

沔阳州

受汉水之害有三：一自潜江西南上流十五里，名夜泽口，汉水从此分流，为入荆之要路，合太白诸湖，萦九真山，达沌口而入江者为一道。其由潜之张接港，过景陵三澨，至沔北仙桃镇，下注于汉川县，得涢水至汉阳府之大别山而入江者为一道。其由潜之张接港，分入芦洑河，距沔南莲子口，合复池诸湖而总汇于九真、太白诸湖者为一道。明季水害不甚烈者，水势南由夜泽口入荆入监，有河荡坝，数吞吐以杀其势。北过景陵三澨者，距沔之腹心百里而遥，自明

末流，寇𨅬入荆安，偪迫潜邑，芦洑岸口淤塞，扬鞭可渡，潜人牵夫决浅，以防贼渡。水渐肆侵啮，河流遂阔，而有泛滥崩激之势。汉水既由芦洑河而下，决排沙渡口，则夜泽口一河渐见缓滞。久之淤塞不通，而水势益奔趋于芦洑河内。排沙渡随筑随决，自

皇清定鼎以迄顺治三年，并未筑塞，沔之腹心不受

水患。至顺治七年，景告筑合沔，潜协济监立堤防。本年则中决杨家滩，上决芦洑头，下决茉莉湾，更致遗患。八年，同三州县公议筑塞，加修内垸，遂置杨家滩之口。不筑，而茉莉湾告筑矣。九年未筑，而潜、沔亦得乂安。十年，景民又告筑杨家滩，而高家瑙遂决。十一年，高家瑙告筑，而傅家湾又决。十二年，傅家湾告筑，而高家瑙又决。十三年，遂让高家瑙于河，不筑而改筑荣家瑙，复开旧时洛江小河以分水势。但此河深不数尺，水无所容。未几，而河内之黄家湾、何家套又决。十四年，黄家湾筑，沔得稍安，而何家套复决。十五年，上决杨家滩，下决洛江河内之莫老潭、何家套一带，而沔潜景之受祸为极惨。由是潜人以为酿祸之源，始于芦洑河口之开张。于十六年冬兴工筑河，十七年告竣，而本年即河左之骑马堤告决。既而汉川侍御顾如华奏称，“擅筑古河，复开如旧，盖因水无泄处，则下流受病也。” 康熙元年筑洛江河口，本年五月复决。所以然者，因夜泽口之河既塞，凡荆、监、沔南诸湖所纳之水，尽趣于芦洑，一河万顷，波涛仅以《尺嗉寸》咽吞而吐之，鲜有不崩溃四裂者。为沔之计，筑荣家瑙以断洛江河道，而置何家套之口不筑，修内垸边江之故迹以分水势，则疏瀹之遗意也。

景陵县

汉水由襄达郢，至景陵，名“三澨” ，相形筑堤，以御水患。自郢铁牛关至王家营，地居上游，为景门户，景害居半。顺治十五年，真君庙溃，知府马逢皋、同知文林学定议协筑，期年告成。康熙元年，三官庙等处并溃。至三年，分守道冯右京、知府张尊德、同知刘馀霖兴筑，以十分为率，景陵派二分五釐，因以为例。由草茅岭至泗港，地渐逼近，为景唇齿。此堤一溃，景害十九。明万历十六年，洪水犯安陆，巨垱有议开泗港以杀水势者，知县力陈利害，乃得免焉。由张济港至渔泛浲，为景腹心。水入县属分二派：一支自葫芦三湾迳岳口、彭口通泊江为大河，一支自牛蹄口迳淘溪干镇，出脉望嘴为小河。二河一溃，景害十分。顺治初年，潜江杨家滩不筑，景陵马垸又决。至十四年，同知马逢皋筑塞，民赖以安。十六、七年，众议筑芦洑河，未几别溃。康熙五年，潜自筑洛江河，至疏通顺河，先经守道冯右京采集众议，府、厅会勘，潜、沔、景协力趋事，并各修边江堤，皆同知刘馀霖董其役。又内河垸堤，则各垸自修，而蒲、汉接壤之处，堤防多不备，殊忧筑舍也。《荆门州》

张鹞嘴　在青四里地方，昔有堤防水。自明惠王分封荆州，开口通商，北接汉江。夜泽口之水，绕青四青三。青一地方通长湖，上抵荆州草市，下抵荆州新堤，是江汉会合之所。安其常则汉水循行，一经泛涨则荆门下里地方受其敝，而荆州尤甚矣。

借粮湖　在州东南二百里。周环东六、东七、青三、青四、青五之地，有鲫鱼口、新口二处，为沟里许，泄水于鱼池、小河，以入张鹞嘴。春夏泛涨，水返上溢，不能外泄，则数里之田，崩陷渰没者无算矣。

小江湖　，在沙洋上十五里，乃马上三，马上四，羔三三里之地，粮亦三里之粮，地广十里，自为一区，三面环山，一面滨汉水为堤。顺治十二年，彼湖居民因上年堤决受渰，告合属协筑。沙洋　当汉江之冲，控荆门、江、监、潜、沔之上游，旧有堤为防，明嘉靖丁未堤决，水势直泻荆州。后合力筑堤，系荆州知府赵贤建议兴工，于隆庆元年九月，迄次年八月堤成，而荆州、江、监诸地，实受其利。故至顺治十二年，安陆府同知马逢皋，仍请荆州协帮以济大工。江、监属地，藉为保障，而荆门之民力困焉。

当阳县

邑因冈为墉，北扼沮水，每山水骤发，汇为洪流，越其故道，冲啮县治，民不安居。明嘉靖壬辰，于城垣东北为石矶以捍之，不数年决。隆庆庚午，于河北二里许开河故道，自西口至东口抵东南旧河，径达河溶市，乃于南岸筑长堤，又筑新

堤于城之西北山嘴。万历间，堤稍决。天启间，河又横决。其在河溶者，万历初，水决曹家口，引沮河旁泄。壬子，漳水亦西溃而合流，去市五里许，故河遂竭，贸迁不通，民甚病之。戊申，筑堤于曹家口障之，旋溃。乙卯，议谓“两河并筑，狂澜难挽。舍沮水听其循曹家湖，独濬漳水，遵故道。” 至今便焉。

明万历初，以本邑既隶承天，将前堤内除九百五十“丈仍属当阳，其李家埠一带一百九十丈，在滋泥湖者长一千三百丈，胥寓港者长一千四百丈，在方城者长一千一百九十二丈。” 。